Predkladacia správa

Na zasadnutí Európskej rady v Lisabone v marci 2000 bol stanovený pre úniu nový strategický cieľ pre ďalšie desaťročie – vybudovať konkurencieschopnú a dynamickú ekonomiku založenú na vedomostiach, s väčšou sociálnou súdržnosťou a s vyššou mierou zamestnanosti. Goteborský summit v marci 2001 doplnil do Lisabonského procesu ďalší cieľ zameraný na stratégiu trvalo udržateľného rozvoja vrátane dimenzie životného prostredia. Barcelonský summit v marci 2002 zhodnotil pokrok dosiahnutý v Lisabonskom procese a prijal ďalšie konkrétne rozhodnutia o opatrenia na dosiahnutie uvedených cieľov. 

Od roku 2000 sú venované tzv. jarné summity Európskej rady (2. polovica marca) najmä hodnoteniu a rozvíjaniu Lisabonskej stratégie. Úloha Európskej komisie doteraz spočívala v analýze a monitoringu (štrukturálne indikátory) pokroku uplatňovania stratégie a v navrhovaní iniciatív na úrovni únie, ktoré by mali viesť k dosiahnutiu stanovených cieľov. Komisia pripravuje každoročne jarnú správu, v ktorej sú okrem hodnotenia dosiahnutého pokroku naznačené priority na nadchádzajúce obdobie. 

Vzhľadom na to, že indikátory monitorujúce dosahovanie lisabonských cieľov jasne ukazovali, že Európska únia radikálne zaostáva za svojimi víziami pokroku, minuloročná jarná Európska rada rozhodla o zriadení skupiny na vysokej úrovni zameranej na prípravu strednodobého hodnotenia Lisabonskej stratégie pod vedením bývalého predsedu vlády Holandska Wima Koka, v diplomatických kruhoch neformálne nazývanej ako „Kok 2“.  Správa skupiny na vysokej úrovni bola prezentovaná predsedovi Európskej komisie 1. novembra 2004 a následne bola predmetom diskusie Európskej rady, ktorá sa konala v dňoch 4. - 5. novembra 2004. Slovenská republika sa ako jediná z nových členských krajín Európskej únie zapojila do diskusie o príprave strednodobého hodnotenia Lisabonskej stratégie a jej odporúčania boli prijaté veľmi pozitívne. 

Na základe Správy skupiny na vysokej úrovni Európska komisia začiatkom februára 2005 prehodnotila účinnosť doteraz používaných nástrojov a metód implementácie Lisabonskej stratégie a v rámci jej strednodobého hodnotenia navrhla nový smer pre Lisabonskú stratégiu, definovaný v troch kľúčových dokumentoch:

-	Oznámenie jarnej Európskej rade: Spoločne pracujeme na hospodárskom raste a zamestnanosti. Nový začiatok lisabonskej stratégie.
-	Prínos k rastu a pracovným miestam: Nový a integrovaný koordinačný cyklus hospodárstva a zamestnanosti v EU (Sprievodný dokument).
-	Lisabonský akčný program zahrnujúci Lisabonský program EÚ a odporúčané kroky pre členské štáty, ktoré by mali začleniť do svojich národných lisabonských plánov.

Strednodobé hodnotenie Lisabonskej stratégie bude jedným zo štyroch hlavných bodov tohtoročného jarného summitu Európskej rady, ktorý sa bude konať v dňoch 22. – 23. marca 2005. 

Predkladaný materiál je pozíciou Slovenskej republiky k bodu Strednodobé hodnotenie Lisabonskej stratégie. Vznikol v spolupráci s rezortmi, ktoré sa podieľajú na činnosti pracovnej skupiny pre Lisabonskú stratégiu, ktorá funguje v súlade s uznesením vlády SR č. 152/2005 k návrhu inštitucionálneho zabezpečenia koordinácie Lisabonskej agendy v Slovenskej republike. Materiál má nadrezortný charakter.

Materiál prešiel skráteným medzirezortným pripomienkovým konaním. Zásadné pripomienky Úradu priemyselného vlastníctva SR a Ministerstva školstva SR boli akceptované v plnom rozsahu. Dňa 1. marca 2005 bol predmetom rokovania pracovnej skupiny pre lisabonskú stratégiu, kde bolo dohodnuté konečné znenie materiálu.

Predkladaný materiál nemá priamy finančný, ekonomický, environmentálny vplyv ani vplyv na zamestnanosť a podnikateľské prostredie.